Regsman in stryd teen tyd ná brugtragedie | Netwerk24
Regsman in stryd teen tyd ná brugtragedie
Deur Christiaan du Plessis 27 Februarie 2019 16:45
'n Prokureur wat dalk siviele regstappe wil doen namens ouers wie se kinders deur die Hoërskool Driehoek-tragedie in Vanderbijlpark geraak is, is in 'n stryd teen tyd gewikkel.
Die loopbrug, wat twee geboue op die skoolterrein verbind het en op 1 Februarie gedeeltelik ineengestort het, sal vanaf Donderdag gesloop word.
Danie du Plessis, 'n prokureur van die stad wat spesialiseer in eise ná beserings, wil egter toestemming van die departement kry om ondersoek in te stel voordat die brug heeltemal gesloop word.
"Dit is baie belangrik dat ons eie forensiese ingenieurs die brug ondersoek om te bepaal of 'n party nalatig was. Die departement het ook nog nie die bevindinge van hul eie ondersoek bekend gemaak nie," sê Du Plessis.
Du Plessis sê dit kan dalk wees dat daar ander prokureurs is wat namens ander ouers regstappe wil doen.
Indien daar bevind word dat 'n party nalatig opgetree het, kan skadevergoeding geëis word.
Du Plessis mag nie inligting oor sy kliënte verskaf nie, maar hy sê hy verteenwoordig onder andere een van die ouers wie se kind in die tragedie dood is.
Hy sê 'n ander prokureur van Johannesburg het namens hom by die departement van onderwys in Gauteng toestemming gevra om die loopbrug te ondersoek.
"Sover ek bewus is, het ons nog nie toestemming gekry nie," sê hy.
Hein Knoetze, die skoolhoof, sê egter daar is 'n "prokureur se ingenieurs" wat wel toestemming gekry het om die skool Donderdag te besoek en ondersoek in te stel.
Op die vraag oor hoekom die departement van onderwys glo nie op Du Plessis se versoek gereageer het nie, het Steve Mabona, woordvoerder van die departement, 'n e-pos gestuur waarin die departement aan 'n onbekende prokureur skryf. Daarin vra die departement die prokureur uitdruklik om bekend te maak wie hy verteenwoordig.
"Neem kennis dat ons bereid is om jou toegang tot die perseel op 27 Februarie te gee op voorwaarde dat jy bekend maak wie jy verteenwoordig. Die departement sal reël dat 'n senior amptenaar van die departement jou vergesel."